b"\n_START_ARTICLE_\nGottfried Schaper\n_START_PARAGRAPH_\nGottfried Diedrich Christopher Schaper (2. december 1775 i Hamborg \xe2\x80\x93 21. november 1851 i K\xc3\xb8benhavn) var en dansk murermester, arkitekt og kunstsamler._NEWLINE_Han blev uddannet arkitekt p\xc3\xa5 Det Kongelige Danske Kunstakademi, hvor han vandt den lille og store s\xc3\xb8lvmedalje henholdsvis 1793 og 1794 og deltog i guldmedaljekonkurrencen 1795 uden at vinde._NEWLINE_Schaper blev gift 24. december 1797 i K\xc3\xb8benhavn med Nicoline Margrethe Harsdorff (d\xc3\xb8bt 2. september 1776 i K\xc3\xb8benhavn - 3. januar 1852 sammesteds), datter af sin professor Caspar Frederik (Friedrich) Harsdorff og Elisabeth (Elsebeth) Margrethe Fortling._NEWLINE_Schaper arbejdede som murermester og kondukt\xc3\xb8r hos svigerfaderen, men har ikke efterladt sig kendte, selvst\xc3\xa6ndige v\xc3\xa6rker bortset fra gravm\xc3\xa6let for l\xc3\xa6gen og digteren Johan Clemens Tode. Monumentet er en trekantet marmorst\xc3\xb8tte, der if\xc3\xb8lge Schaper selv er inspireret af soklen til en antik trefod i Dresden. Som mange af tidens driftige bygmestre var ogs\xc3\xa5 Schaper officer i det borgerlige artilleri, hvor han blev l\xc3\xb8jtnant._NEWLINE_Langt st\xc3\xb8rre betydning havde Schaper som samler af europ\xc3\xa6isk grafik. Han opbyggede en fornem samling, hvoraf en del kom i Benjamin Wolffs besiddelse. Dele af samlingen er nu i Den Kongelige Kobberstiksamling. Han har ogs\xc3\xa5 selv udf\xc3\xb8rt enkelte blade, fx Et gammelt bondehus (Vejle Kunstmuseum, \xc3\xa6tsning)._NEWLINE_Parrets s\xc3\xb8n, Gaspar Frederik Harsdorff Schaper (20. oktober 1798 i K\xc3\xb8benhavn - 20. marts 1822) var ogs\xc3\xa5 arkitekt. Han var elev af faderen og bes\xc3\xb8gte Kunstakademiet for at uddanne sig til bygmester. Som kondukt\xc3\xb8r under C.F. Hansen, ved sin morfaders bygningsv\xc3\xa6rk i Roskilde Domkirke, Frederik V's Kapel, faldt han i en nervefeber, som bortrev ham den 20. marts 1822. For\xc3\xa6ldrene jordede deres lyst og h\xc3\xa5b lige uden for kapellets mure._NEWLINE_Gottfried Schaper er begravet p\xc3\xa5 Assistens Kirkeg\xc3\xa5rd."